ΚΟΙΝΗ ΔΡΑΣΗ της 30ής Απριλίου 1998 που υιοθέτησε το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση, σχετικά με τη στήριξη της εκλογικής διαδικασίας στη Βοσνία-Ερζεγοβίνη (98/302/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα Ι.3 και Ι.11,

τα συμπεράσματα του Ευρωπαϊκού Συμβουλίου του Δουβλίνου, της 13ης και 14ης Δεκεμβρίου 1996, καθώς και του Ευρωπαϊκού Συμβουλίου του Άμστερνταμ, της 16ης και 17ης Ιουνίου 1997,

Εκτιμώντας:

ότι στη Βοσνία-Ερζεγοβίνη πρόκειται να διεξαχθούν εθνικές εκλογές στις 12-13 Σεπτεμβρίου 1998 7

ότι το Μόνιμο Συμβούλιο του Οργανισμού για την Ασφάλεια και τη Συνεργασία στην Ευρώπη (ΟΑΣΕ) αποφάσισε στις 5 και 12 Μαρτίου 1998, ότι οι εκλογές αυτές θα πραγματοποιηθούν με επιτήρηση του ΟΑΣΕ 7

ότι η Ένωση συνέβαλε ουσιωδώς στις δραστηριότητες του ΟΑΣΕ για την επιτήρηση όλων των εκλογών που πραγματοποιήθηκαν στη Βοσνία-Ερζεγοβίνη (1), σύμφωνα με τη γενική συμφωνία πλαίσιο για ειρήνη στη Βοσνία-Ερζεγοβίνη και προτίθεται να εξακολουθήσει την ενεργό συμβολή της στο θέμα αυτό 7

ότι οι συνεισφορές στον προϋπολογισμό του ΟΑΣΕ για την επιτήρηση των εθνικών εκλογών στη Βοσνία-Ερζεγοβίνη πραγματοποιούνται κατά κύριο λόγο από τα κράτη μέλη της ΕΕ, σύμφωνα με την κλείδα ΟΑΣΕ «σημαντικών αποστολών και σχεδίων»,

ΥΙΟΘΕΤΕΙ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Στόχος της παρούσας κοινής δράσης είναι η περαιτέρω ενίσχυση της στήριξης που ήδη παρέχει η Ένωση στις δραστηριότητες που αναλαμβάνει ο ΟΑΣΕ, δυνάμει της γενικής συμφωνίας πλαισίου για ειρήνη στη Βοσνία-Ερζεγοβίνη.

Ειδικότερα, στόχος της παρούσας κοινής δράσης είναι η παροχή πρόσθετης στήριξης της ΕΕ, πλην της ήδη παρασχεθείσας με τις συνεισφορές στον προϋπολογισμό του ΟΑΣΕ για την επιτήρηση των εθνικών εκλογών στη Βοσνία-Ερζεγοβίνη, σύμφωνα με την κλείδα ΟΑΣΕ για τις «σημαντικές αποστολές και σχέδια», που προβλέπει συνεισφορά των κρατών μελών της ΕΕ που αντιπροσωπεύει το 67 % του συνολικού ποσού.

Άρθρο 2

1. Η πρόσθετη στήριξη που αναφέρεται στο άρθρο 1 λαμβάνει τη μορφή συνεισφοράς της ΕΕ προς τον ΟΑΣΕ για την επιτήρηση. Περιλαμβάνει οικειοθελή συνεισφορά προς το σχέδιο του ΟΑΣΕ αριθ. G-7 (προσωπικό επιτήρησης) (2), με αποστολή ομάδας επιτηρητών της ΕΕ, στους οποίους ανατίθεται η επιτήρηση της εκλογικής διαδικασίας, συμπεριλαμβανομένης της εγγραφής των εκλογέων στους εκλογικούς καταλόγους, της διεξαγωγής της ψηφοφορίας και της καταμετρήσεως των ψήφων (τμήματα 1, 2, 3 και 4 του αριθ. G-7), υπό την αιγίδα του ΟΑΣΕ, όπως επίσης και προς το σχέδιο του ΟΑΣΕ αριθ. G-16 (κέντρο Τύπου).

2. Οι μακράς θητείας επιτηρητές της ΕΕ θα παραμείνουν στην περιοχή για περίοδο έως 208 ημερών. Οι μέσης θητείας επιτηρητές της ΕΕ θα παραμείνουν στην περιοχή για περίοδο 34 έως 38 ημερών. Οι βραχείας θητείας επιτηρητές της ΕΕ θα παραμείνουν για περίοδο 11 έως 18 ημερών.

Άρθρο 3

1. Προκειμένου να καλυφθούν τα έξοδα που συνεπάγεται η πραγματοποίηση των δραστηριοτήτων που αναφέρονται στο άρθρο 2, καταλογίζεται στο γενικό προϋπολογισμό των Ευρωπαϊκών Κοινοτήτων για το 1998 το ποσό των 6 εκατομμυρίων Ecu κατ' ανώτατο όριο.

2. Εκ του αναφερομένου στην παράγραφο 1 ποσού, ποσό έως 4,92 εκατοιμμύρια Ecu προορίζεται για οκειοθελή συνεισφορά προκειμένου να συγχρηματοδοτηθεί έως το 40 % του συνολικού κόστους του σχεδίου αριθ. G-7 του ΟΑΣΕ, τμήματα 1, 2, 3 και 4, και για τα οδοιπορικά των επιτηρητών της ΕΕ από τις πρωτεύουσες των κρατών μελών στη Βιέννη μετ' επιστροφής. Τούτο, αν ληφθούν υπόψη οι συνεισφορές των επιμέρους κρατών μελών, θα επιτρέψει στην Ένωση να χρηματοδοτήσει τις περισσότερες από τις δραστηριότητες επιτήρησης. Το ακριβές ποσό θα υπολογισθεί βάσει του οριστικού καταλόγου των επιτηρητών της ΕΕ.

3. Εκ του αναφερομένου στην παράγραφο 1 ποσού, ποσό έως 80 000 Ecu προορίζεται για οικειοθελή συνεισφορά προς το σχέδιο αριθ. G-16 του ΟΑΣΕ (κέντρο Τύπου) κυρίως προκειμένου να εξασφαλισθεί η προβολή της ΕΕ.

4. Η διαχείριση των δαπανών που χρηματοδοτούνται από το ποσό της παραγράφου 1 γίνεται σύμφωνα με τις κοινοτικές δημοσιονομικές διαδικασίες και κανόνες.

Άρθρο 4

Το Συμβούλιο επανεξετάζει την εφαρμογή της παρούσας κοινής δράσης.

Άρθρο 5

Η παρούσα κοινή δράση αρχίζει να ισχύει την ημέρα που θα υιοθετηθεί.

Άρθρο 6

Η παρούσα κοινή δράση δημοσιεύεται στην Επίσημη Εφημερίδα.

Λουξεμβούργο, 30 Απριλίου 1998.

Για το Συμβούλιο

Ο Πρόεδρος

T. JOWELL

(1) Κοινή δράση 96/406/ΚΕΠΠΑ (ΕΕ L 168 της 6.7.1996, σ. 1), όπως τροποποιήθηκε από την απόφαση 97/153/ΚΕΠΠΑ του Συμβουλίου (ΕΕ L 63 της 4.3.1997, σ. 1) και συμπληρώθηκε από την απόφαση 97/224/ΚΕΠΠΑ του Συμβουλίου (ΕΕ L 90 της 4.4.1997, σ. 1) και από την απόφαση 97/689/ΚΕΠΠΑ του Συμβουλίου (ΕΕ L 293 της 27.10.1997, σ. 2).

(2) Απόφαση αριθ. 224 του Μονίμου Συμβουλίου ΟΑΣΕ της 8ης Απριλίου 1998.